Translations:DEV 23FN Blessing Others/7/sq

Lexoni Luka 9:28-31. 'Miqësia dhe mbështetja plot dashuri e të tjerëve janë një përbërës thelbësor në udhëtimin e gjatë dhe sfidues të ndjekjes së Jezusit. Pa inkurajimin, mbështetjen dhe marrëdhënien e përgjegjshmërisë me të tjerët, ne do të jemi shumë më të dobët ndaj dekurajimit dhe sulmeve shpirtërore. Edhe vetë drejtuesit e thellë shpirtërorë, ndonëse të fortë dhe plot dhunti, kanë nevojë të ndërtojnë rreth tyre mbështetjen e një rrethi të ngushtë miqsh besnikë. Jezusi na e dha modelin e vet. Pavarësisht gjithë turmave që e ndiqnin, gjithë dishepujve që e dëgjonin dhe shërbenin bashkë me të, ai investoi thellësisht në jetët e 12 burrave dhe madje pak më shumë në jetët e tre personave më të afërt nga ky rreth i ngushtë, Pjetri, Jakobi dhe Gjoni. Te Luka 9:28-31 ne shohim që këta të tre u ftuan të ishin pjesë e momentit të veçantë të shpërfytyrimit kur Jezusi ishte…...dhe përsëri te Marku 14:32-36 ne shohim po këta të tre u ftuan të shkonin më tej me Jezusin në orët më të errëta dhe më të vështira, ndërkohë që ai lutej në kopësht, përpara se të tradhëtohej.' Lexoni Marku 14:32-36. 'Jezusi qëllimisht i mori me vete shokët e vet më të ngushtë, për të ndarë me ta përjetimin e momenteve më të mira dhe më të vështira, gëzimin dhe frikërat e tij, betejat dhe fitoret. Ai e donte dhe kishte nevojë për mbështetjen e tyre, lutjet dhe inkurajimin. Në kopësht, trazuar nga frika ai tha: “Shpirti im është thellësisht i trishtuar, deri në vdekje; qëndroni këtu dhe rrini zgjuar.” Drejtuesit e fortë janë të vetëdijshëm për nevojën që kanë për të tjerët dhe e kultivojnë rrethin e tyre të brendshëm të ‘miqve të kopshtit’. Cilët janë ‘miqtë tuaj të kopshtit’ dhe çfarë mund të bëni për t’i ndërtuar ata akoma më shumë?'